Brief aan Beeld oor Piet Croucamp – praag.co.za
Dr. Piet Croucamp van die Universiteit van Johannesburg het verlede week 'n klag van haatspraak aanhangig gemaak teen 'n voormalige filosofiedosent van Tuks oor 'n vermeende rassistiese uitlating wat sy in haar persoonlike hoedanigheid in 'n Praag-rubriek oor feminisme gemaak het.
Ongetwyfeld is daar geen regverdiging vir rassisme en haatspraak nie, en klaarblyklik wil dit voorkom of Croucamp se klag 'n poging is om dit te bekamp. Tog is sy "edele" motiewe en sy hantering van die saak myns insiens nie bo verdenking nie.
In 'n TV-onderhoud met eNuus beweer Croucamp dat die filosoof in haar rubriek nie net aanvoer dat babaverkragting 'n kulturele fenomeen onder swart bevolkingsgroepe is nie, maar dat swart mense verder "geneties" geneig is daartoe. Die bewering van 'n "genetiese geneigdheid" kom geensins in die artikel voor nie en word ook nie deur die artikelkonteks gesuggereer nie.
Deur sy onakkurate bewering dig Croucamp dus 'n veel gevaarliker interpretasie aan die filosoof se debatteerbare woorde toe en verhef die uitlating gevolglik tot iets veel meer inflammatories, 'n aksie wat ironies genoeg in die rassensitiewe Suid-Afrikaanse samelewing veel eerder kan bydra tot polarisasie as die bekamping daarvan.
Dit op sigself is onverantwoordelik en onprofessioneel, maar die haas waarmee hy die eNuus-span gekontak het insake sy klagte wil dit verder laat blyk dat hy duidelik 'n breër reaksie wou uitlok as 'n blote versekering van die UP-bestuur dat sy klag bevredigend hanteer sou word.
Voeg daarby die feit dat Croucamp reeds 'n geruime tyd in 'n oënskynlike woordestryd met Praag gewikkel is, wil dit vir my voorkom of hy eerder die man (vrou?) as die bal speel en dit, alles in ag genome, reflekteer negatief op sy eie integriteit. – Beeld, briewe op 3 Sept. 2013
Skrywer Dan RoodtGepubliseer op 3 September 2013 3 September 2013 Kategorieë Briewe, MeningsSleutelwoord eNuus, haatspraak, Johann Botha, Piet Croucamp, rassisme